Υ.Δ.Δ.Τ. 03.08.001.020.003

**ΕΙΣΗΓΗΤΙΚΗ ΕΚΘΕΣΗ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Θέμα: Νομοσχέδιο με τίτλο «ο περί της Συμφωνίας για την Έκδοση Φυγοδίκων μεταξύ της Κυπριακής Δημοκρατίας και του Χασεμιτικού Βασιλείου της Ιορδανίας (Κυρωτικός) Νόμος του 2022»**

Τo συνημμένo νομοσχέδιo (Παράρτημα 01) υποβάλλεται με σκοπό την κύρωση από την Κυπριακή Δημοκρατία, δυνάμει του Άρθρου 169 του Συντάγματος, της Συμφωνίας για την Έκδοση Φυγοδίκων μεταξύ της Κυπριακής Δημοκρατίας και του Χασεμιτικού Βασιλείου της Ιορδανίας, η οποία υπεγράφη στις 17 Δεκεμβρίου 2021 κατόπιν της Απόφασης του Υπουργικού Συμβουλίου με αρ. 92.285 ημερομηνία 13.12.2021.

2. Η ως άνω υπό κύρωση Συμφωνία ακολουθεί τις πρόνοιες της Ευρωπαϊκής Σύμβασης Έκδοσης Φυγοδίκων του 1957. Συνοπτικά, προνοεί για την υποχρέωση των Συμβαλλομένων Κρατών να εκδίδουν, σύμφωνα με τις εθνικές τους νομοθεσίες και κατόπιν αιτήματος του αντισυμβαλλόμενου κράτους, πρόσωπα που βρίσκονται στο έδαφος τους και που αναζητούνται από τις αρμόδιες αρχές του αντισυμβαλλομένου κράτους, είτε για να διωχθούν για αδίκημα που επισύρει ποινή φυλάκισης ή άλλη στερητική της ελευθερίας ποινή διάρκειας τουλάχιστον ενός (1) έτους, είτε για να εκτίσουν ποινή φυλάκισης που τους έχει επιβληθεί, ελάχιστης διάρκειας έξι (6) μηνών.

3. Επιπρόσθετα, εξαιρεί την έκδοση υπηκόων του Κράτους από το οποίο ζητείται η έκδοση, καθώς και την έκδοση προσώπου για στρατιωτικά ή πολιτικά αδικήματα, ή την έκδοση προσώπου όταν αυτή αντίκειται στις θεμελιώδεις αρχές του εφαρμοστέου δικαίου του Συμβαλλομένου Μέρους από το οποίο ζητείται.

4. To νομοσχέδιο έχει τύχει νομοτεχνικού ελέγχου από τη Νομική Υπηρεσία και συνοδεύεται από τη σχετική Αιτιολογική Έκθεση, υπογεγραμμένη από τον Γενικό Εισαγγελέα και από Ερωτηματολόγιο Ανάλυσης Αντικτύπου, ως **Παράρτημα 02**, συμπληρωμένο στα σημεία που εφαρμόζεται.

5. Το Νομοσχέδιο, που υποβλήθηκε στο Υπουργικό Συμβούλιο με την Πρόταση υπ’ αρ. Υ.Δ.Δ.Τ. 03.08.001.020.003 και ημερ.20.4.2022, εγκρίθηκε κατά την Συνεδρία του Συμβουλίου ημερομηνίας 4 Μαΐου 2022.

ΥΠΟΥΡΓΕΙΟ ΔΙΚΑΙΟΣΥΝΗΣ

ΚΑΙ ΔΗΜΟΣΙΑΣ ΤΑΞΕΩΣ

16 Μαΐου 2022

ΓΔΧ